Gesehen – Vis – Visto
Concurrenza da fotografar da la Pro Senectute

(anr/fa) 

94 fotografas e fotografs grischuns, ma er da l’ulteriura Svizra s’èn participads a la concurrenza da la Pro Senectute. En tut han els fatg 342 fotografias da la vegliadetgna. L’idea da far ina concurrenza da fotografar aveva gì d’atun 2002 cuminaivlamain il team da la Pro Senectute Grischun. "Dad ina vart vulevan nus mussar il maletg da la vegliadetgna en pli bleras fassettas sco pussaivel", sa regorda Frieda Leder, la responsabla per furmaziun ed occurrenzas. Lur autra finamira era da stgaffir cun la concurrenza ina sort plattafurma per in inscunter da las fotografas e fotografs cun las persunas veglias. "Uschia haja dà diversas relaziuns da glieud giuvna cun lur ‘sujets’, las qualas ì nun avess dà senza nossa concurrenza", manegia ella. Mesemna saira ha gì lieu a Cuira la premiaziun da las persunas, las qualas han gudagnà la concurrenza.

En tschintg categorias
Il victur da la categoria "Lavur en la vegliadetgna" sa numna Andreas Kessler da Tavau. Rahel Schaer da Vuorz è l’emprima tant da la categoria "Generaziuns, famiglia, relaziuns" sco er da "Situaziuns extraordinarias en la vegliadetgna". Tar la categoria "Purtrets da glieud pli veglia" ha gudagnà Arie van Praag da Meyrin e tar "Sport e hobis en la vegliadetgna" Fred Soller da Cuira. Quella che ha prendì encunter las 342 fotografias era Renata Pitsch da Zuoz: "Mintga brev era puspè ina nova surpraisa e las fotografias magnificas, igl è stada ina lavur fitg agreabla."